Il-Ministru għat-Trasport Joe Mizzi ħabbar fil-Parlament li l-operatur tat-trasport pubbliku se jkun qiegħed jikri 45 karozza tal-linja ġdida biex ilaħħqu mad-domanda tal-passiġġieri li tiżdied fix-xhur tas-sajf. Huwa qal li l-Malta Public Transport Services irciviet erba’ offerti mingħand kumpaniji differenti għall-kiri ta’ dawn il-karozzi. Tnejn minnhom kienu għall-kiri ta’ vetturi ġodda, offerta għal vetturi użati u oħra bla dettalji tal-vetturi offruti. Bi tweġiba għal sensiela ta’ domandi mid-deputat Nazzjonalista Tony Bezzina, il-Ministru Mizzi qal li kriterju ewlieni li stabbilixiet il-kumpanija kien li l-vetturi kellhom ikunu kollha ġodda biex tiżgura l-ogħla kwalità u affidabilità. Għaldaqstant, il-Ministru qal li l-kumpanija għażlet l-offerta bl-aktar prezz vantaġġjuż għall-kirja ta’ sena waħda ta’ vetturi ġodda skont in-numru massimu ta’ passiġġieri li dawn jistgħu jġorru, flimkien ma’ garanzija li dawn jaslu Malta sal-aħħar ta’ Ġunju. Il-karozzi tal-linja l-ġodda huma tat-tip low floor, b’magna Euro 5 u mgħammra bl-arja kkundizzjonata. Huwa spjega li minħabba ż-żmien qasir li fih kellhom jinġiebu dawn il-karozzi tal-linja, l-operatur tat-trasport pubbliku għamel diversi kuntatti ma’ kumpaniji Maltin kif ukoll barranin biex jinkrew dawn il-karozzi. Żied jgħid li din id-deċiżjoni ttieħdet mill-operatur biex waqt li tintlaħaq id-domanda, ma jiżdiedux l-ispejjeż u fl-istess ħin titjieb il-kwalità tas-servizz li qed jingħata lill-passiġġieri minħabba li fil-preżent hemm numru sostanzjali ta’ servizzi li qed jingħataw b’ coaches jew b’ minibuses li mhumiex tat-tip low floor .